
Féregszerű mozgások vizsgálata
Juhász Zoltán IV. évf.
Konzulens: Zelei Ambrus, tudományos segédmunkatárs, BME, Műszaki Mechanikai Tanszék
A természet mindig érdekes ötletek tárháza, melyek a több évezredes evolúciós fejlődésnek hála gyakran olyan kiforrottak, hogy a mérnököknek nincs szükségük új ötletekre elég „csupán” a természetet utánozni. Számtalan ilyen műszaki megoldást lehet találni a műszaki tudományok szinte bármely területén.
A kígyók és férgek már az állatvilág fejlődésének kezdeti szakaszán jelen voltak és mind a mai napig a föld szinte bármely területén megtalálhatóak, melyben jelentős szerepet játszik mozgásfajtájuk. Mind féreg mind a kígyószerű mozgások jellegzetessége, hogy teljes testük periodikus mozgatásával, összehúzódásokkal-megnyúlásokkal (perisztartia), vagy tekergőzéssel a talaj vagy a közeg súrlódását kihasználva jutnak előre. Mivel mozgásuk szinte egyetlen feltétele a súrlódás megléte, ezért vízben, szárazon és a föld alatt is egyaránt otthonosan mozognak, ruganyos hajlékony alakjuk pedig lehetővé teszi, hogy könnyűszerrel küzdjenek le bármilyen nehéz terepet.
Ezen munka célja az állatvilágban évmilliók óta jelenlévő csúszó-mászó lények mozgásának vizsgálata numerikus szimulációk útján. A modellalkotás célja nem csupán a természet, ezen mozgásfajtájának megismerése, és előnyeinek ezúton való feltérképezése, hanem esetlegesen alapot szolgáltathat újfajta mozgástípussal rendelkező robotoknak, melyeket hatékonyan lehetne olyan terepeken használni ahol a hagyományos kerekes lánctalpas mozgás nem valósítható meg, a lábakon történő mozgás pedig helyhiány (pl.: földrengés után épület törmelékek között) miatt nem kivitelezhető, vagy a terep egyenetlensége miatt túl bonyolult szabályozást igényelne, hiszen egy folyamatosan instabil helyzetben lévő rendszert kell egyensúlyozni és haladásra bírni, szemben egy többnyire stabil helyzetben lévő hengeres testtel.

